**CODE OF CONDUCT -LIITTEESEEN LIITTYVÄT EHDOT HANKINTASOPIMUKSEEN**

**OHJE TILAAJALLE**:

**Kun käytät Code of Conduct -liitettä, ota nämä sopimusehdot hankintasopimukseen omaksi luvukseen.**

**Täydennä tämän dokumentin harmaalla merkityt kohdat. Lihavoidulla tekstillä merkittyjä kohtia voit muokata / poistaa tarpeen mukaan. Poista myös tekstin lihavointi.**

**Muista liittää Code of Conduct -liite hankintasopimukseen.**

**Itsearviointilomake voidaan joko liittää sopimukseen tai toimittaa toimittajalle myöhemmin erikseen täytettäväksi.**

**Poista tämä ohje.**

# YMPÄRISTÖASIAT JA VASTUULLISUUS

### **Yleistä**

Toimittaja pyrkii sopimuskauden aikana parantamaan hankintasopimuksen piiriin kuuluvien tuotteidensa energiatehokkuutta ja ympäristöystävällisyyttä.

**[OHJE TILAAJALLE: Jätä alla oleva ehto sopimukseen, jos kuulut valtion keskushallintoon. Poista tekstin lihavointi. Muussa tapauksessa poista alla oleva ehto. *Poista tämä ohje.]***

**Toimittaja ottaa erityisesti huomioon, että 1.1.2017 voimaan tulleen energiatehokkuuslain (1429/2014) 5 a luvun (1338/2016) mukaan valtion keskushallintoon kuuluvalla Tilaajalla on lähtökohtaisesti velvollisuus hankkia energiatehokkaita tuotteita, kuten Euroopan komission ekologista suunnittelua koskevan tuoteryhmäkohtaisen täytäntöönpanosäädöksen vaatimukset täyttäviä tuotteita, jos hankinnan arvo ylittää hankintalaissa säädetyn EU-kynnysarvon.**

### **Vastuullisuuden vähimmäisvelvoitteet (Code of Conduct)**

Toimittajan tulee aktiivisesti varmistaa, että tämän hankintasopimuksen piiriin kuuluvat tuotteet valmistetaan olosuhteissa, jotka ovat liitteenä X olevien vastuullisuuden vähimmäisvelvoitteiden (Code of Conduct) mukaisia. Toimittajan vastuulla on valvoa toimitusketjua ja toteuttaa tarvittavat toimenpiteet sen varmistamiseksi, että vastuullisuuden vähimmäisvelvoitteita noudatetaan sekä sen omassa toiminnassa että hankintasopimuksen piiriin kuuluvien tuotteiden ja palveluiden toimitusketjussa.

Toimittajan on lisäksi huolehdittava siitä, että tämän hankintasopimuksen mukaisessa, Suomessa toteutettavassa työssä noudatetaan vähintään niitä työsuhteen vähimmäisehtoja, joita Suomen lain ja työehtosopimusmääräysten mukaan on noudatettava samanlaatuisessa työssä.

### **Toimenpiteet ja politiikat**

Toimittajan tulee viimeistään hankintasopimuskauden alkaessa, tai myöhempänä Tilaajan kanssa nimenomaisesti sovittuna ajankohtana toteuttaa seuraavat toimet; selvyyden vuoksi todetaan, että alla tarkoitetut politiikat ja menettelyt voivat olla Toimittajan valitsemalla kielellä (esim. englanniksi) laadittuja:

1. Toimittajan tulee laatia, hyväksyä ja julkistaa johdon hyväksymä vastuullisuutta koskeva politiikka, johon sisältyy sitoumus noudattaa edellä kohdassa ”Vastuullisuuden vähimmäisvelvoitteet (Code of Conduct)” mainittuja tai niitä sisällöltään vastaavia vastuullisuuden vähimmäisvelvoitteita;
2. Toimittajan tulee viestiä edellä tarkoitetut velvoitteet omalle toimitusketjulleen, jonka kanssa Toimittajalla on sopimussuhde;
3. Toimittajan tulee nimetä johtotason henkilö, jonka vastuulla on vastuullisuuden vähimmäisvelvoitteiden noudattamisen valvonta;
4. Toimittajalla tulee olla menettely säännöllisten riskiarviointien tekemiseen. Riskiarvioinnin tulee sisältää edellä tarkoitetuista vastuullisuuden vähimmäisvelvoitteista poikkeamista koskevien, olemassa olevien ja potentiaalisten riskien tunnistaminen ja priorisointi sekä toimitusketjun niiden osien tunnistaminen, joihin liittyy muita korkeampi riski poikkeamiin;
5. Toimittajalla tulee olla menettely, jonka mukaisesti Toimittaja seuraa jatkuvasti toiminnan yhteensopivuutta vastuullisuuden vähimmäisvelvoitteiden kanssa;
6. Toimittajalla tulee olla menettely, jonka avulla Toimittaja ehkäisee epäkohtia ja poikkeamia vastuullisuuden vähimmäisvelvoitteista ja viipymättä vähentää ja poistaa niiden haitallisia vaikutuksia, esimerkiksi korjaamalla kyseinen epäkohta tai poikkeama.

Edellä kuvatut toimenpiteet tulee dokumentoida ja niitä on noudatettava jatkuvasti. Menettelyitä on noudatettava Toimittajan omissa toiminnoissa sekä koko toimitusketjussa.

Toimittajan tulee avustaa Tilaajaa hankintasopimuksen vastuullisuuden seurannassa muun ohella toimittamalla Tilaajalle raportteja ja selvityksiä siitä, miten Toimittaja on täyttänyt kohtien ”Vastuullisuuden vähimmäisvelvoitteet (Code of Conduct)” ja ”Toimenpiteet ja politiikat” mukaiset velvoitteensa. Raportti tai selvitys on toimitettava Tilaajalle kahden (2) kuukauden kuluessa sopimuksen voimaan tulosta ja sen jälkeen aina pyydettäessä, kuuden (6) viikon kuluessa pyynnöstä.

### **Tarkastukset ja seuranta**

Tilaajalla on oikeus tarkastaa Toimittajan toimintaa sen varmistamiseksi, että Toimittaja ja sen alihankkijat noudattavat kohtien ”Vastuullisuuden vähimmäisvelvoitteet (Code of Conduct)” ja ”Toimenpiteet ja politiikat” mukaisia velvoitteitaan. Tarkastus voidaan tehdä itsearviointilomaketta käyttäen, Tilaajan tarkastuksena taikka auditointina.

Toimittaja täyttää ja palauttaa liitteenä X olevan/Tilaajan erikseen toimittaman itsearviointilomakkeen sekä siinä vaaditut selvitykset Tilaajalle kahden (2) viikon kuluessa Tilaajan pyynnöstä. Tilaaja voi vaatia Toimittajalta myös muuta kirjallista selvitystä vaatimusten täyttämisestä. Tilaaja varaa oikeuden päivittää itsearviointilomaketta sopimuskaudella.

Tarkastus- ja auditointioikeus sisältää oikeudet päästä tarvittaviin tiloihin ja saada tarvittavat tiedot ja asiakirjat Toimittajalta.

Tilaaja voi teettää auditoinnin kolmannella, riippumattomalla osapuolella. Toimittaja on velvollinen tarjoamaan auditoijalle tarvittavat työtilat ja antamaan tarvittavat tiedot tarkastuksen ja auditoinnin suorittamiseksi. Tarkastukset ja auditointi pyritään suorittamaan siten, ettei siitä aiheudu Toimittajalle kohtuutonta haittaa.

Tilaajan on ilmoitettava tahdostaan suorittaa tarkastus ja auditointi viimeistään kolmekymmentä (30) päivää ennen ehdotettua tarkastuspäivää. Toimittaja voi ehdottaa uutta päivää tarkastukselle. Uusi ajankohta ei kuitenkaan saa olla myöhemmin kuin kymmenen (10) päivää Tilaajan ehdottaman päivän jälkeen.

Jos tuotteet valmistaa tai palvelut tuottaa muu toimitusketjuun kuuluva yritys kuin Toimittajan alihankkija, Toimittaja myötävaikuttaa mahdollisuuksiensa mukaan siihen, että Tilaaja voi tarkastaa tai auditoida myös tällaisen muun toimitusketjuun kuuluvan yrityksen tuotantolaitoksen toimintaa.

### **Seuraamukset vastuullisuuden vähimmäisvelvoitteiden rikkomisesta ja toimenpiteiden laiminlyömisestä**

Jos Toimittaja rikkoo edellä kohdassa ”Vastuullisuuden vähimmäisvelvoitteet (Code of Conduct)” tarkoitettuja vastuullisuuden vähimmäisvelvoitteitaan tai laiminlyö kohdassa ”Toimenpiteet ja politiikat” taikka kohdassa ”Tarkastukset ja seuranta” sovittujen toimenpiteiden toteuttamisen, Tilaajalla on oikeus seuraaviin toimenpiteisiin rikkomuksen johdosta:

1. **Korjaavat toimenpiteet**: Tilaajalla on oikeus kirjallisesti pyytää Toimittajaa neljän (4) viikon määräajassa, tai muussa Tilaajan määrittämässä määräajassa, esittämään Tilaajan hyväksyttäväksi suunnitelma ja aikataulu Toimittajan korjaaville toimenpiteille Toimittajan velvoitteiden noudattamiseksi. Ehdotettujen toimenpiteiden ja aikataulun tulee olla oikeassa suhteessa rikkomukseen ja suunnitelmasta on selkeästi käytävä ilmi, miten Toimittaja konkreettisesti tulee korjaamaan rikkomuksen esitetyssä aikataulussa.
2. **Hyvitysmaksut**: Jos Toimittaja ei sitoudu edellä tarkoitettuun hyväksyttyyn suunnitelmaan ja aikatauluun, ei toimita niitä, ei suorita suunnitelmassa sovittuja toimenpiteitä määräajassa, taikka ei osallistu tämän sopimuksen mukaiseen itsearviointiin tai auditointiin, Tilaajalla on oikeus vaatia Toimittajaa maksamaan sille viivästyssakkoa tuhat (1000) euroa per alkava seitsemän (7) päivän viivästysjakso, kuitenkin enintään 15.000 euroa.

***[OHJE TILAAJALLE: alla oleva kohta iii Tilausten rajoittaminen on mahdollinen vain, jos hankintasopimus sallii erilliset tilaukset. Jos ei, poista ko. kohta kokonaan. Huom. myös, että tätä keinoa voidaan käyttää vain, jos vastuullisuuden vähimmäisvelvoitteita on rikottu. Kohdat i ja ii ovat käytettävissä myös muiden, vähäisempien puutteiden ja laiminlyöntien osalta. Jos jätät tekstin sopimukseen, poista ylimääräinen lihavointi. Poista tämä ohje.]***

1. **Tilausten rajoittaminen: Korjaavien toimenpiteiden vaatimisen lisäksi Tilaaja voi rajoittaa tämän hankintasopimuksen mukaisia tilauksia Toimittajalta tämän siihen saakka, kunnes Toimittaja on korjannut kohdassa ”Vastuullisuuden vähimmäisvelvoitteet (Code of Conduct)” tarkoitetun vastuullisuuden vähimmäisvelvoitteen rikkomuksen tai on ilmeistä, että rikkomus on lakannut.**
2. **Irtisanominen**: Tilaajalla on oikeus irtisanoa hankintasopimus päättymään välittömästi tai muussa Tilaajan ilmoittamassa määräajassa, jos vastuullisuuden vähimmäisvelvoitteita on rikottu ja Toimittaja ei suorita edellä tarkoitettuja korjaavia toimenpiteitä ja edellä tarkoitettua hyvitysmaksua on kertynyt enimmäismäärä.

***[OHJE TILAAJALLE: Jos et ole vaatinut Code of Conduct -ehdoissa elämiseen riittävää palkkaa vähimmäisvelvoitteena, voit halutessasi lisätä sopimukseen alla olevan tavoitteellisen ehdon, jonka toteutumista tulee seurata sopimuskaudella. Poista kappaleen tekstin lihavointi. Voit myös halutessasi sopia kannustimista Toimittajalle, jos tavoitteeseen joltakin sovitulta osin todistettavasti päästään. Huom! Ehdon käyttäminen edellyttää erityistä asiantuntemusta mm. siitä, miten elämiseen riittävä palkka kullakin tuotantopaikkakunnalla lasketaan. Poista tämä ohje.]***

### **Elämiseen riittävä palkka**

**Toimittaja tekee Tilaajan kanssa sopimuskaudella yhteistyötä sen edistämiseksi, että Toimittajan toimitusketjussa olevissa yrityksissä maksetaan työntekijöille elämiseen riittävää palkkaa. Elämiseen riittävällä palkalla tarkoitetaan normaalista työviikosta (ilman ylityötunteja) työntekijälle maksettavaa korvausta, joka riittää turvaamaan työntekijälle ja hänen perheelleen kohtuullisen elintason työskentelypaikkakunnalla. Kohtuulliseen elintasoon sisältyy mm. ravinto, vesi, asuminen, koulutus, terveydenhuolto, joukkoliikennekustannukset, vaatetus ja muut olennaiset tarpeet. Palkasta tulee lisäksi jäädä osuus odottamattomiin menoihin.**